S mnogo srca i bez ikakve naknade volonteri Crvenog križa Bujštine darovali su 628 sati svojeg slobodnog vremena
UMAG  – Čak 628 sati svojeg slobodnog vremena darovalo je 26 volontera Crvenog križa Bujštine na akcijama masovnog cijepljenja protiv COVID-19. U sportskoj dvorani Osnovne škole „Marije i Line“ Umag te punktovima za cijepljenje turističkih djelatnika hotelskih kuća „Plava laguna“ i „Aminess“ održano je do sada 14 akcija cijepljenja u razdoblju od travnja do lipnja 2021. godine.
Volonteri Crvenog križa Bujštine sudjelovali su u organizaciji punktova, a svaki put kad bi ih zvali na sudjelovanje u akciji njihov odgovor je bio bez imalo dvoumljenja:
„Računajte na mene, u koliko sati da dođem?“
Naših 26 volontera je na 8 punktova do sada odradilo 628 volonterskih sati, odnosno volonteri Crvenog križa Bujštine su bez ikakve naknade, s mnogo dobre volje i požrtvovnosti zajednici u kojoj žive darovali  ukupno gotovo 79 radnih dana svojeg vremena. Uz njih, na akcijama cijepljenja, bili su i djelatnici Crvenog križa Bujštine, koji su uz svoj redovni posao, pronašli i vremena za ispomoć u dvorani posebno našem medicinskom osoblju koji neumorno odrađuje ogroman posao iako često  već umorni od svog redovitog rada posebno u uvjetima pandemije ali uvijek pozitivnog duha.
O njihovom odnosu prema obavezama na akcijama cijepljenja i uspješnom obavljanju svih pri tom dobivenih zadataka najbolje govore pohvale organizatora i – što je još važnije – pohvale sugrađana koji su se cijepili. A obaveze  volontera su bile različite. Koordinirali su građane u dvorani i ispred nje, mjerili im temperaturu, pazili na njih nakon što su cijepljeni. Sve su obavljali na najbolji način, s voljom i uz saznanje da svoje slobodne vrijeme potpuno besplatno poklanjaju za dobrobit nekog drugog, ponosno noseći obilježja Crvenog križa.
[bookmark: _GoBack]Čitavo vrijeme koliko traju akcije masovnog cijepljenja pokazuje se odlična razina suradnje između svih službi i institucija poput organizatora  Istarskih domova zdravlja –Ispostava Umag ali i Nastavnog zavoda za hitnu medicinu – Ispostava Umag, Ustanove za sport Grada Umaga-Umago ali i Grada Umag-Umago koji čitavo vrijeme brine da svi sudionici imaju topli obrok za vrijeme cijepljenja i ništa im ne fali. 
I inače su volonteri Crvenog križa Bujštine velika snaga društva i bez njih je nezamisliva većina naših aktivnosti. Potresi, poplave, migranti  i sve ostale izvanredne situacije koje su nas snašle u posljednjih nekoliko godina, kao i redovna prikupljanja i podjele donacija te asistiranja kod akcija dobrovoljnog darivanja krvi, ne bi bile tako uspješno odrađene da nije ljudi koji nesebično svoje slobodno vrijeme daruju kako bi pomogli nekom drugom.
Hvala svima koji daruju svoje vrijeme, znanje, volju i srce za druge. U ekipi ima još mnogo mjesta – pridružite im se jer cijepljenje i dalje traje!

